Ta por escribir lo que d´europeo vieno colos ástures a eses mesetes, a eses estremadures, a eses tierres ocupaes pol Oriente Máxico. Ye güei una zuna de ciertu pensamientu políticamente correchu falar d´una Península Ibérica comu "crisol" de races, relixones, civilizaciones. Lo cierto ye que la tolerancia medieval nun debió pasar de ser un odiu conteníu, nel que la mano nun diba a la espada por pura contención y pragmatismu. Ente les trés cultures, xudaica, cristiana y mora hubo, n´efeutu, puntos de contauto y de convivencia, pero non idílica mecigaya. El puxu militar ástur -heredáu pol castellanu- fue tamién un puxu repoblador. La constante de la hestoria nuestra como asturianos, yá escomenzó equí. El mitu góticu, el de que los cristianos (re)conquistadores veníos del Norte cantábricu yeren godos, tuvo que tar basáu non namás en erudiciones romántiques de la Corte alfonsina, como dellos nos quieren dar a entender. Tuvo que tar fundáu na percepción d´alteridá vista polos habitantes de l´antigua Hispania, los hispanorromanos, dominaos pol Islam.